Tom Behnke (KF), 2013-05-02:
Tak til Liberal Alliance for at fremsætte det her beslutningsforslag.
Det gav for mit eget vedkommende god anledning til lige at vende oppe i hovedet, hvilke aldersgrænser man i øvrigt kan komme i tanke om, for Liberal Alliance nævner jo kun nogle ganske få.
I virkeligheden er der jo mange, mange flere, og jeg tror ikke engang, at jeg selv er nået rundt om dem alle sammen.
Men det har jo været interessant at gøre den øvelse for sig selv lige at tænke igennem, hvad vi egentlig har af aldersgrænser i det her samfund, og hver gang lige gøre sig en overvejelse om, hvorfor der lige præcis er den aldersgrænse, eller om der overhovedet burde være en aldersgrænse.
Det har forslagsstillerne ikke taget stilling til i deres beslutningsforslag, og det er lidt ærgerligt.
Forslagsstillerne siger alene, at der skal foretages en harmonisering, dvs. en ensretning, hvilket vil sige, at der er for mange forskellige alderskategorier.
Dermed må man så også mene, at der skal være nogle færre, men der bliver ikke angivet, hvilke der så skal væk, og hvor de skal hen, når de forsvinder.
Hvad angår alt det, man må og ikke må som 16-årig, hvad skal der så stå i stedet for, hvis man fjerner tallet 16?
Skal det være 18 år, 15 år, eller skal aldersgrænsen helt væk?
Det savner jeg i beslutningsforslaget her.
Det har været lidt nemt at skrive det her beslutningsforslag.
Man gør lidt grin med de aldersgrænser, der er, og jeg er enig i, at noget af det er latterligt.
F.eks. må man som 16-årig købe en lottokupon til 40 eller endda 50 kr., men man må ikke købe et lod i Oddset for 10 kr., for der skal man være 18 år gammel.
Altså, der er noget af det, som ikke giver mening, og det ville vi gerne være med til at se på, men så må man være mere konkret med, hvor man gerne vil hen.
hvis man vil have færre end de tre aldersgrænser, som er nævnt her i forslaget, eller i virkeligheden færre end de ti forskellige aldersgrænser, jeg har kunnet komme i tanke om, må man jo også angive, hvilke af dem der skal forsvinde.
Det, der også er lidt ærgerligt med forslaget, er, at man kun nævner de 15-, 16- og 18-årige, men fuldstændig glemmer alle de aldersgrænser, der er, når vi kommer de 18 år.
For der er jo tilsvarende nogle aldersgrænser der.
Der er f.eks. en aldersgrænse på 21 år for at få kørekort til stor motorcykel, stor lastbil eller andre større køretøjer; der er en aldersgrænse på 21 år, hvis man vil søge ind i politiet; der er en folkepensionsalder; der er en efterlønsalder, som er noget helt andet.
Man kan spørge, om vi så skal ophæve dem.
Skal vi fjerne folkepensionsalderen, fordi vi gerne vil harmonisere de aldersgrænser, der er, i al den lovgivning, vi har, og hvor gammel skal man så være?
Skal man som 18-årig kunne gå på folkepension?
Næppe.
Jeg tror ikke, det er det, forslagsstillerne foreslår, men man siger jo, at man vil harmonisere aldersgrænserne.
Vi har også en SU-alder på 18 år, og nogle gange er det 19 år, alt efter om man er hjemmeboende eller ej; vi har børnebidrag, der skal betales, indtil barnet er 24 år gammelt; vi har familiesammenføringsregler og 24-årsregel; vi har en ny regel vedrørende kontanthjælp, hvor aldersgrænsen er 30 år; vi har en regel, der fastslår, at præster skal gå af, når de bliver 70 år.
Vi har en lang række aldersgrænser for folk, der er over 18 år.
Skal de tages med i arbejdet her?
Hvis vi går den anden vej og ser på dem, der er under 18 år, kan vi se, at der jo er mange flere aldersgrænser end dem, som forslagsstillerne har nævnt.
Det, jeg lige har kunnet komme i tanke om, er, at EU f.eks. har bestemt, at man ikke må have lov til at gå med reklamer en gang om ugen, hvis man er under 13 år gammel, hvilket er et fuldstændig vanvittigt forslag.
Men sådan er det, og den lov gælder så også i Danmark.
Man skal være over 13 år for at få lov til at gå med reklamer; man skal være 6 år gammel for at komme i folkeskolens børnehaveklasse, altså det, der hedder 0. klasse; man skal være 3 år gammel for at komme i børnehave; man skal være 16 år gammel for at få et traktorkørekort.
Det forholder forslagsstillerne sig slet ikke til.
Hvis vi vil harmonisere og fjerne nogle af de her aldersgrænser, hvor er vi så henne?
Skal man så som 3-årig både have lov til at gå i børnehave og tage et traktorkørekort?
Nej, næppe.
Nu nævner jeg bare det her for ligesom at skære det meget firkantet ud, at det ikke er så nemt med et fingerknips eller et trylleslag at pålægge regeringen, at vi lige må få harmoniseret de her aldersgrænser.
Det kan man ikke bare gøre.
Efterhånden som grænserne er blevet fastsat, har man haft særskilte debatter og diskussioner om, hvor de skulle ligge, og aldersgrænsen på 16 år for at tage traktorkørekort er jo sat ud fra, at det er en fravigelse fra den normale regel, der fastslår, at man skal være 18 år for at få et kørekort, og man satte den aldersgrænse ned, for at specielt unge, som vil tage en uddannelse i landbruget, skal have en mulighed for rent faktisk at gennemføre deres uddannelse.
Og sådan har der været begrundelser for det hele.
Så kan det selvfølgelig diskuteres, om aldersgrænsen skulle have været 16, 17, 15 eller 12 år, men dengang man havde den debat, landede man på, at det skulle være 16 år.
Så hvis man vil lave det om, bør man jo så vurdere punkt for punkt, om man vil ændre nogle af de aldersgrænser, der er i dag, til noget andet, og argumentere for hvorfor.
For at sige, at man vil harmonisere bare for at harmonisere, fordi det er alt for forvirrende med alle de der forskellige aldersgrænser, vi har, og at vi derfor nu bliver nødt til at harmonisere det, men samtidig ikke vide, hvilke man vil fjerne, eller hvor det skal bevæge sig hen – man vil bare have nogle færre – er for nemt.
Når det så er sagt, vil jeg gerne afslutningsvis sige, at jeg synes, det kunne være interessant i det hele taget at gå det her område igennem og se på, om de aldersgrænser, vi har i dag, anno 2013, som måske er vedtaget længe før årtusindskiftet, stadig væk er relevante.